《春日独居感怀》
宋代·苏泂

昔我金陵归，感此芳岁阑。
入门见儿女，愧色盖愁颜。
从人窃馀沥，俯育良已难。
居者瓶盎空，行者衣裳单。
岂无一杯酒，持慰汝荒寒。
所知不相待，各去为苍山。
我生转无聊，终日自闭关。
门前春风来，草树向斓斑。
舟车载游冶，类聚极相欢。
而我怀所知，所得心未安。
晨兴亦扶杖，十步九思还。
言瞻山头石，安得如汝顽。

作者简介：苏泂（一一七○～？）（与赵师秀同龄，生年参《文学遗产》一九八三年四期《赵师秀生年小考》），字召叟，山阴（今浙江绍兴）人。颂四世孙。生平事迹史籍失载，从本集诗篇可知，早年随祖师德宦游成都，曾任过短期朝官，在荆湖、金陵等地作幕宾，身经宁宗开禧初的北征。曾从陆游学诗，与当时著名诗人辛弃疾、刘过、王楠、赵师秀、姜夔等多有唱和。卒年七十馀。有《泠然斋集》十二卷、《泠然斋诗馀》一卷（《直斋书录解题》卷二○、二一），已佚。清四库馆臣据《永乐大典》辑为《泠然斋诗集》八卷。